Стефан Маларме
Запролетяване

Превод от френски: Кирил Кадийски, —

chitanka.info

Болнава, тъжна, пак се справи пролетта

със зимата — сезон на чистото изкуство,

и в мойто същество с унила кръв, без чувство,

в прозявка дълга се разтяга леността.

Сред черепа ми здрач безцветен леденее

като в запуснат склеп, с вериги окован,

и скитам натъжен след своя смътен блян

в полето, дето сок се пени и лудее,

и падам, подивял от тръпен аромат,

и легнал ничком, гроб копая за мечтата,

загризал топла пръст под люляк с дъхав цвят,

и чакам повален скръбта да отлети…

Лазурът над плета се смее и зората

от цъфнали ята със слънцето цвърти.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.